text: Linak har opskriften på dansk produktion
  26 februar 2013 kl. 18.11
  Regeringens forventer at vækstplanen vil skaffe 150.000 nye job i private erhverv og dæmme op for, at virksomheder flytter efter billig arbejdskraft i udlandet.
  Den strategi har Linak med 900 medarbejdere på Als forlængst taget til sig.
  - Linak er skabt i Guderup på Als, og vi skal sørge for at passe på det, vi har skabt, siger produktionsdirektør Egon Borgkvist Jensen.
  Linak erkender, at den ikke kan konkurrere på lønen, men der er andre faktorer, som tæller.
  - Det er afgørende at have en tæt sammenhæng mellem udvikling og produktion, så vi hele tiden kan sætte nye produkter i produktion. I det hele taget er samspillet mellem mennesker i virksomheden afgørende, understreger produktionsdirektøren.
  Løbende investeringer i automatisering af produktionen bidraget også til, at der er råd til lønninger, som er mange gange højere end i Slovakiet eller Kina.
  Regeringen har netop lempet reglerne for generationsskifte i virksomheder. Linak var blevet så hårdt ramt af de gamle regler, at den risikerede at havne i hænderne på en udenlandsk kapitalfond.
  Virksomheden producerer aktuatorsystemer, der blandt andet bruges i hæve-sænke borde.
  